Met nederigheid word respek verdien | Netwerk24
Met nederigheid word respek verdien
Deur Dr. Joe Pretorius, Bloemfontein 09 April 2020 05:01
Ek was in 1988 as jong huisdokter werksaam by 1 Militêre Hospitaal.
Ek wil graag dié staaltjie, wat daardie tyd rondvertel is, deel oor die legendariese genl. Constand Viljoen.
Een Satermiddag stop daar 'n motor op die burgerlike parkeerterrein en 'n man in "civvies" loop by die hospitaal in, gaan op met die hyser om 'n pasiënt wat daar lê te besoek.
In 'n stadium herken iemand die besoeker as niemand anders nie as die hoof van die SA Weermag, genl. Viljoen. Net soos dit in die weermag kan skarrel, is dit toe chaos.
Baie vinnig is die brigadier in bevel van die hospitaal, asook die geneesheer-generaal en etlike ander, met baie silwerware op die skouers, daar om uit te vind wat dan nou in 1 Mil skort.
Genl. Viljoen se seun, daardie tyd 'n jong offisier, is daar opgeneem en sy pa het bloot vir hom kom kuier tydens besoekure. Genl. Viljoen het toe al die "brass" gerusgestel dat alles vlot verloop in 1 Mil, dat hulle maar verder kon aangaan met hul Satermiddag en dat geen verdere formaliteite nodig was nie.
Dit was nog altyd vir my een van die mooiste voorbeelde van iemand wat sy mag kon gebruik, maar gekies het om nederig en plat op die aarde te wees. Dit is hoe respek verdien word.